गैर धर्म की लड़की से शादी नहीं था मंजूर; घर पर फेंके गए थे पत्थर
Shahrukh Khan And Gauri Khan's Marriage? How Did It Happen? Did They Face Any Challenges During Their Wedding? Find Out All The Details!   हालांकि दोनों की शादी में काफी अड़चनें भी आई थीं। शाहरुख ने पुराने इंटरव्यू में कहा था कि कुछ धार्मिक संगठनों को उनकी शादी से ऐतराज था
शाहरुख खान और गौरी खान लगभग 30 साल से एक दूसरे के साथ हैं। हालांकि दोनों की शादी में काफी अड़चनें भी आई थीं। शाहरुख ने एक पुराने इंटरव्यू में कहा था कि कुछ धार्मिक संगठनों को उनकी शादी से एतराज था। वे नहीं चाहते थे कि शाहरुख गौरी से शादी करें। शाहरुख और गौरी ने कोर्ट में शादी करने के लिए अर्जी डाल दी थी।
इस वजह से सभी को उनके एड्रेस और नाम की जानकारी हो गई थी। कुछ लोगों ने घर पर आकर पथराव भी किया था। हालांकि शाहरुख ने चतुराई दिखाते हुए अपने घर की जगह दोस्त के घर का एड्रेस लिख दिया था। इसके बाद लोगों ने उनके दोस्त के घर के बाहर पत्थर फेंके थे।
'कोई अपनी बेटी की शादी गैर धर्म के लड़के से क्यों कराएगा'
गौरी के मां-बाप नहीं चाहते थे कि उनकी शादी गैर धर्म के लड़के से हो। BBC को दिए एक पुराने इंटरव्यू में शाहरुख ने कहा- अगर मैं भी गौरी के मां-बाप की जगह होता तो अपने जैसे किसी लड़के साथ उसकी शादी नहीं होने देता।
मैं अब ठीक दिखता हूं, सूट वगैरह पहनता हूं। बाल अच्छे से रखता हूं, लेकिन उस वक्त मेरे बाल माथे तक आते थे। पूरे सिर पर इधर-उधर बिखरे रहते थे। मेरी इच्छा एक्टर बनने की थी, और इन सब के अलावा सबसे बड़ी बात ये थी कि मैं दूसरे धर्म से था। अब इतना कुछ जानने के बाद कोई अपनी बेटी की शादी ऐसे लड़के से क्यों कराएगा। इस हिसाब से वे अपनी जगह पर पूरी तरह सही थे।
विरोध की वजह से लोगों की नजरों से दूर करनी पड़ी शादी
हालांकि गौरी के समझाने के बाद उनका परिवार शादी के लिए राजी हो गया। इसके बावजूद शाहरुख और गौरी को लोगों की नजरों से दूर शादी करनी पड़ी। ऐसा इसलिए क्योंकि कुछ लोगों को उनकी शादी से दिक्कत थी।
कोर्ट में दाखिल मैरिज रजिस्ट्रेशन से उन लोगों को शादी के बारे में पता चल गया था। शाहरुख ने कहा कि कोर्ट मैरिज करने के लिए एक महीने पहले ही सारे दस्तावेज जमा करने होते हैं। इसे देखते हुए जिन लोगों को हमारी शादी से आपत्ति थी, उन लोगों ने हंगामा करना शुरू कर दिया।
ये जानना काफी दिलचस्प है कि शाहरुख और गौरी ने एक बार नहीं बल्कि तीन बार शादी की है। 6 अगस्त 1991 को दोनों ने कोर्ट में शादी की। इसके बाद दोनों का निकाह भी हुआ। 25 अक्टूबर 1991 को शाहरुख-गौरी ने हिंदू रीति-रिवाजों से शादी कर ली।
शाहरुख की जगह उनके दोस्त के घर फेंके गए थे पत्थर
शाहरुख ने कहा- मेरे नाम से उस वक्त कोई घर नहीं था। इसलिए कागजात में मैंने अपने दोस्त के घर का एड्रेस लिखा था। मुझ पर पत्थर फेंकने की जगह विरोधियों ने मेरे दोस्त के घर के बाहर पत्थर फेंकने शुरू कर दिए। मेरे दोस्त ने मुझे फोन कर इस बात की जानकारी दी। इसी वजह से हमें दुनिया की नजरों से दूर जाकर शादी करनी पड़ी।
बच्चों को धर्म में नहीं बांटना चाहते शाहरुख
शाहरुख खान और गौरी खान के रिश्ते की मिसाल पूरी फिल्म इंडस्ट्री में दी जाती है। शाहरुख हमेशा ये कहते हैं कि उनके मन में सभी धर्मों के लिए एक तरीके का सम्मान है। 2013 में आउटलुक टर्निंग पॉइंट्स से बात करते हुए उन्होंने कहा था कि वे नहीं चाहते उनके बच्चें धर्म की बेड़ियों में फंसे रहें।
उन्होंने कहा कि जब मेरे बच्चे पूछते हैं कि वे किस धर्म के हैं तो मैं उनसे हमेशा यही कहता हूं कि तुम पहले एक भारतीय हो। तुम्हारा धर्म इंसानियत है।